Тоня Трайкова
Има някъде град…

chitanka.info

Има някъде град, който с нещо небесно, въздушно

непрестанно сред моите литнали мисли витае.

Съществува единствено в мен, там в главата ми, сгушен

в една малка кутийка и никой за него не знае.

Той е целият в сняг и прилича на бяла дантела,

прекосен е навред от канали с гондоли и лодки.

И по тесните улички няколко часа в неделя,

непозната за никого, с шала загърната, ходя.

Влизам в ниски дюкянчета, срещам забързани хора,

виждам често жени пред дома да прибират прането

и когато чаршафите ледени мятат нагоре,

да приличат на ангели, вдигнали сякаш крилете си.

Колко пъти съм искала в белия град да остана,

да си имам любим и снежец моя танц да поръси,

да проникна навътре до най-съкровената тайна.

Може би някой ден… Или някога нощем, в съня си.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.